**ОТЧЕТ**

**За дейността на**

**НЧ ”Дядо Стойно-1927”с. Поповци**

**за 2019 ГОДИНА**

И през 2019 г. ние продължихме традицията да работим по програмата , приета на заседание на читалищното настоятелство и Устава на читалището.Дейността беше наистина многообразна. Продължихме таблата с фотоси и слайд шоуто и албумът и летописната ни книга под надслов »Пишем нашата история заедно**»**.

Празничният ни календар 2019 беше следния:

* **Бабинден** По празничния календар на НЧ”Дядо Стойно- 1927” кметство Поповци за 2019 година, Бабинден е първият празник, който бабите честват за здраве и късмет на 21 януари по стар стил. Този древен езически обичай, свързан със семейните обичаи, които читалището пази и предава на поколенията, е останал във времето като ден на почит към бабите- акушерки, които са помагали на младите жени да се сдобият с рожби. Затова на този ден в читалището на кметството се събраха над 30 баби, Най- възрастната баба- Минка Георгиева, извърши ритуала по изкъпване на бебето, за което вода й полива една от младите майки Добрина с малкото бебе Александра.. Наричанията за здраве, дълголетие и берекет на детенцето, на майките и на всички присъстващи и техните семейства традиционно звучаха на празника. Поздрав към бабите отправи и кметицата Румяна Иванова в знак на благодарност за тяхната мъдрост и помощ, която винаги оказват не само на семействата си, но и на кметството и на читалището. Ритуалът се предава през годините и винаги завършва с почерпка за здраве- домашно приготвени пити, баници от точено тесто, вино, кекс и други сладки. За доброто настроение се погрижиха отново бабите от ВГ”Росна китка” с ръководител Цанка Иванова и корепетитор Петър Райков, в чийто репертоар са включени много шеговити и закачливи песни, посветени на бабите.
* **Трифон Зарезан**- Традиция е по празничния календар на Народно читалище”Дядо Стойно- 1927” да се честват всички празници и да се предават на младите обредите и обичаите. Две в едно стана честването на 16 февруари 2019 година , когато да почетат Св. Харалампий и Трифон Зарезан в салона на читалището се събраха над 100 човека- млади и стари, малки и големи и се заформи празник на меда и виното и доброто настроение. Зарязването се извърши на лозите на кметицата Румяна Иванова и с менчето с вино, китката със здравец и чемшир с много песни, хора и добро настроение присъстващите благословиха домакините и им пожелаха берекет през цялата година. Вокална група „Росна китка” изпя най- хубавите си песни за празника и се извиха кръшни български хора.Конкурсът за най- добър мед и най- добро вино привлече над 20 производители на вкусния пчелен мед и хубавото домашно вино, които получиха грамота и материална награда. Много млади хора уважиха празника и приеха традицията от своите родители, баби и дядовци.
* **8 март** е традиционно тачен празник от населението на кметство Поповци. И тази година на 1 март, над 150 човека изпълниха салона на читалището. По инициатива на читалищното ръководство и малко по габровски , традиция стана да се честват по няколко празника в една вечер. Така на този ден се отдаде дължимото на Баба Марта като салонът беше украсен от децата от Клуба по приложни изкуства с ръководител Румяна Тунева и всички присъстващи бяха закичени с мартеници, направени от Стела Стойнова. 141 годишнината от Освобождението на България от османско робство намери място в словото на секретаря на читалището- Нели Пенева, в нагледните материали по стените и песните на гостуващите актьори.С цветя за 8 март бяха уважени ръководителките на самодейните състави Цанка Иванова и Янка Колева, Виктория Петрова и Румяна Тунева , на които специална благодарност отправи в словото си кмета Румяна Иванова. Два пъти в годината - на 8 март и в Деня на християнското семейство се честват юбилярите, навършили 50, 60, 70, 80 и 90 години. Тази година те бяха 15 души. Всички получиха скромен подарък за спомен и музикалeн поздрав. Театрален състав”Смехоранчета”- Габрово, с ръководител Виктория Петрова, поздрави присъстващите жени с празника 8 март с откъс от пиесата”Женско царство” по Ст.Л.Костов. Вниманието на всички беше приковано от магическото шоу на „Дани Меджикс”- Йордан Белев.За доброто настроение на празнуващите се погрижиха ВГ”Росна китка” с ръководител Цанка Иванова и корепетитор Петър Райков и Клуб за народни танци с ръководител Янка Колева . С дисководещияDJ - Красимир Цонев (DJ Krasi**)** и много танци се поддържаше доброто, празнично настроение до късно през нощта.
* **ЛАЗАРУВАНЕ**– За седма поредна година 15 момичета от читалището пресъздадоха обичая ЛАЗАРУВАНЕ . Малките лазарки , облечени в национални носии , с венци на главите и красиви кошници, посетиха магазините, заведенията и различни къщи в селото, пяха лазарски песни, играха народни хора и наричаха за плодородие, здраве и благополучие на дома и хората. Децата харесват своите лазарски носии и с помощта на Румяна Тунева сплетоха върбовите венци. Кошничките им грееха с пъстри цветя и здравец и в тях хората сложиха своите дарове- яйца за боядисване на Великден, пари и лакомства за малчуганите, приемащи традицията от своите баби. В деня преди Лазаровден в читалището децата се запознаха с традициите и обичаите на този ден, както и на Цветница и на Великден.Много дарения за лазарките и за читалището бяха получени от щедри дарители от селото.На големите лазарки бяха ушити нови ризи за лазаруването.
* **Зимен турнир по табла и шах**, който стана традиционен и с гостуванията на партньорите ни от Съюза на слепите в Габрово и спортен клуб Трявна . Участваха и 8 деца и 3 възрастни от Клуба по шах към читалището.
* **Спасовден**- Спазена беше традицията за курбан в Янковци с участието на музикантите Цанка Иванова и Петър Райков.
* **Петдесетница** се състоя в храм”Св. Николай” с празнична литургия и курбан за здраве;
* **1 юни**- С постановката „Ян Бибиян” беше отбелязан Денят на детето и актьорите участваха в театралния фестивал в Хисаря.
* **Богородичен събор**-Традицията в Поповци се поддържа вече девет години- събор по повод големия християнски празник Успение на пресвета Богородица. Тази година той се проведе на 17 август, събота на голямата поляна, която събра над 600 човека. Отново всичките Марии в кметството и многобройни дарители се погрижиха за хората да има от курбана за здраве. Кметицата Румяна Иванова поздрави всички с празника и благодари на дарителите, на всички доброволци и на всички гости на събора. Обявена беше и инициативата за събиране на дарения за изграждане на параклис на името на Св. Богородица на тази поляна, където вече много години традицията продължава. Изключителна благодарност получи ръководството на читалището- Невена Пенева- Нели Пенева и целият екип подготвил и реализирал десетото **Детско лято под надслов „Африка- далечна и близка”,** в което преминаха през обучение, игри и забавления над 35 деца от кметството.Специални благодарности бяха отправени към посолствата на Алжирската народно- демократична република и на Кралство Мароко, които подариха на децата национални носии, знамена, химни, гербове, сувенири и много рекламни материали за бита , културата и историята на тези две държави. Ментори и тази година бяха порасналите вече възпитаници на читалището, започнали през 2010 година като малки деца - Димитър Малчев, Иван Дамянов и Радинка Рачева.Отново в историята на Африка ги въведе историкът Петър Тоцев.Под ръководството на учителката и дългогодишен приятел на читалището- Румяна Тунева , децата в занималнята изработиха уникални предмети от дърво, с пиротехника, с апликации, Декопаж, прекрасни картични за всякакви празнични поводи и много други чисто африкански предмети. , които намериха място в Работилницата на открито на събора и почти всички бяха закупени от гости, майки и бащи, баби и дядовци.Със събраните средства се осигури подпомагането на читалището в закупуване на мултимедия, а в понеделник ще се проведе едно вълнуващо и запомнящо се сладоледено парти. На това парти всичките 85 деца, преминали за 10 години през занималнята ще получат юбилеен магнит за спомен, ще хапнат сладолед и ще отворят кутията с добрите думи, които събираха през цялото детско лято. Всички в един глас заявиха желание това да не е последното детско лято и следващото да са отново заедно. За доброто настроение на празника допринесоха талантливите деца от Детското лято с танци и скечове и много африкански дух под ръководството на Виктория Петрова и Радостина Андреева. Танцьорите от Клуб за народни танци „Балканджии” към читалището с ръководител Янка Колева изиграха своите кръшни, български хора. Нашите носителки на 4 златни, 5 сребърни и 11 бронзови медали, много грамоти и дипломи- певиците от ВГ”Росна китка”, под ръководството на Цанка Иванова и Петър Райков, отново зарадваха възрастните хора от селото. Веселието продължи до късно през нощта с музиката на Красимир Цонев- DJ KRASI и завърши с прекрасно огнено шоу и фоейверки от група F.I.M.S. с ръководител Георги Георгиев.А за да могат хората да са нахранени и с добро настроение се погрижи персонала на Ресторант и хотел „Незабравка”-с. Поповци, на които и специално на г-жа Лесева изказваме нашата сърдечна благодарност, защото за пореден път доказаха, че не всичко е печалба на този свят, а е добре да се работи за доброто на една общност от хора, с които си в съжителство.
* Традиционно стана участието ни в организирания **Селски МОЛ**, където нашите баби представят вкусни неща, произведени и приготвени в домашното им стопанство а средствата се ползват за нуждите на читалището- закупуване на нови маси и носии за сурвакарите..
* **Работа на Клуб”Здраве и дълголетие**”обединява 20 жени на възраст от 50 до 87 години с цикъл беседи по история, демографки проблеми, социологически барометър на събитията в Европа и България. Цикълът беседи в Клубът е посветен на всички алтернативни методи на лечение, на грижите за тялото, душата и Духа на човека. Беседи изнася и Петър Тоцев по Националния празничен календар и Нели Пенева -социологически разрез на българската и европейската действителност, хомеопатия и позитивно мислене.Беседи изнесоха представители на БЧК- за реакцията при бедтсвия и аварии и от РЗИ за вирусните заболявания.Срещите привличат все повече хора от кметството и винаги има повод за почерпка и общо веселие с народни хора.Честват се и всички рождени дни.
* **Ден на християнското семейство**- Тази година над 100 човека присъстваха на празника на 21 ноември в читалището на Поповци. Денят, в който малката Мария прекрачила прага на храма и в християнския свят това е деня Въведение Богородично, семейството символично се събира около трапезата , след като е завело своите неженени деца в храма.В голямото семейство на читалището традиция стана на този ден да се поздравяват семействата, чествали своите златни и сребърни сватби през годината. Златните си сватби споделиха с присъстващите семействата Харизанови, Несторови и Лалеви. От читалището те получиха скромен подарък за спомен и цветя. Поздравени бяха за тяхната 50, 60,70 и 80 годишнина 34 юбиляри. Специален беше поздрава към 90 годишния бивш учител в Поповското училище Иван Друмев.Да са живи и здрави за радост на своите близки и да са добър пример на младите поколения, така ги поздрави кметицата Румяна Иванова. Като за празник юбилярите и всички гости бяха поздравени от Клуб за народни танци „Балканджии” с ръководител Янка Колева и ВГ”Росна китка”. С особена радост и умиление беше посрещнат малкия виртуоз- акордеонист Божидар Кържин, който поздрави юбилярите с китка свои изпълнения.Спретната беше вкусна трапеза с пити, баници, сладки и бонбони , дадени от юбилярите за всички присъствали да са живи и здрави и да споделят радостните си мигове в семействата си и в читалището и през следващите години. А както на всеки празник накрая се изви кръшно българско хоро.
* **Духовни празници на с.Поповци**, посветени на духовният закрилник на селото Св.Николай Чудотворец- Никулден с курбан в храма”Св. Николай” за 50 човека.
* **Коледа**-17 декември- вторник, препълнен салон, весели деца, майки, бащи, баби и дядовци- така премина коледното тържество на НЧ”Дядо Стойно- 1927” в с. Поповци. Малките актьори от Театралната студия с ръководител Виктория Петрова изнесоха коледен спектакъл ”Веселата Коледа на Червената шапчица”. Прекрасна работа с много вдъхновение и весело настроение, което децата предадоха и на публиката и заслужиха нейните аплодисменти. Разбира се джуджетата и Дядо Коледа донесоха и подаръци за актьорите и за най- малките деца, с помощта на дарението, което направи традиционния дарител и приятел на читалището г-н Пейо Пеев, собственик на „Алфрида Пеев”. Имаше и лакомства за всички и много усмивки! Традиционен беше поздрава от ръководството на читалището и от кметицата Румяна Иванова за весели коледни и новогодишни празници на всички семейства от селата на кметството. Над 14 жени- доброволки на читалището се включиха в инициативата на Община Габрово”Изплети топлина” като изплетоха 15 терлици, 10 вълнени чорапи, 5 шала, 5 шапки и 2 чифта ръкавици за бездомни хора.Получихме и дарение платове домашно тъкани от Мария Христова от Поповци и Величка Трифонова от Дивеци, от които Румяна Тунева уши сурвакарси носии. Така завърши празничният календар на НЧ” Дядо Стойно- 1927” за 2019 година с удовлетворение от постигнатото и обещание за още вълнуващи срещи и събития през Новата 2020 година.
* **Участия на ВГ”Росна китка”**- Бабинден в Поповци, Трифон Зарезан в Поповци, 8 март в Поповци, Лазаровден на Поповци, Богородичния събор, както и на националните фолклорни фестивали в Ловеч, Обединение, Априлци, Казанлък, Царевец, Гурково, Страхилово. Проблем е съставът на групата, който застаря и се намали значително. Трябва да се търсят още самодейци, за да се поддържа добрата традиция.**Екскурзии** до Жеравна, Котел, Русе, Бесарбовски манастир.
* Участниците **в Клуб по народни танци** с ръководител Янка Колева вече имат свои участия извън нашето кметство на фестивали и на фестивала- Варна, Плачковци, Охрид.
* **Библиотеката** работи добре и през 2019 година. Има регистрирани вече над 4516 книги и над 38 читатели, като особено активни са възрастните жители на селото. Отчислени бяха много амортизирани и остарели книги над 980 бр. Децата работиха с книгата повече през лятната занималня. И през тази година има дарители на книги 9 души, общо с 245 книги. В края на годината бяха закупени 23 книги на стойност над 300 лв.Поддържаме абонамент с вестници и списания.
* **Читалищното настоятелство** работи добре и с кметството и с църковното настоятелство по съборите и курбаните за Великден, Никулден, Коледа. Заседанията се провеждат редовно. Има нужната инициативност, екипност и подкрепа. И през тази година 22 са нашите дарители с помощта на които подменихме масите в салона на читалището, част от дограмата и осигурихме музиката за събора.
* Предстои много работа по привеждане в по-добър вид на базата на читалището- довършване на дограмата, подмяна на изпочупените столове, озеленяване на околното пространство, подобрения на сцената;
* Добре е да се организира обмяна на добър опит с други читалища;
* През отчетния период ръководството на читалището се включваше във всички срещи и обучения, организирани от Отдел «Култура» на Община Габрово, РЕКИЦ и Съюза на читалищата , в инициативата Селски МОЛ.

**Председател:**

 **/ Невена Пенева /**